Morten Bødskov (S), 2002-01-31:
For Socialdemokratiet er det vigtigt, at vi husker, hvorfor vi i dag skal behandle lovforslag nr. L 32, og hvorfor det er nødvendigt med ændringer af udlændingeloven.
Den 11. september 2001 blev den globale dagsorden
ændret.
Tusindvis af uskyldige mennesker omkom, og den dag i dag finder redningsfolk stadig omkomne i ruinerne efter terrorangrebet på World Trade Center i New York.
Det er vigtigt for Socialdemokratiet, at vi husker, at terrorangrebet den 11. september ikke kun var et angreb på to skyskrabere i New York og det amerikanske forsvarsministerium.
Det var og er et angreb på os alle, et angreb på kernen i vores samfund, nemlig demokratiet og åbenheden.
Sandheden er jo også, at det er en tilfældighed, at de tusindvis af omkomne befandt sig netop dér, da de kyniske terrorister valgte at slå til.
Det kunne lige så godt have været en af os.
Det er derfor, at vi i Socialdemokratiet mener, at verden ikke er den samme efter 11. september.
I Danmark deler vi med andre ord sårbarheden, som terrorangrebet udstillede.
Det er i det lys, Socialdemokratiet ser nødvendigheden af L 32.
Vi må ikke skære alle over én kam, hverken her i landet eller uden for Danmarks grænser.
Vi har brug for dialog med hinanden og ikke for frygt for hinanden.
For Socialdemokratiet er det derfor vigtigt, at dialogen og samarbejdet mellem det danske samfund og de etniske minoriteter styrkes, og at integrationen forbedres.
For det er kun herigennem, at vi kan værne os mod frygten og styrke de grundlæggende demokratiske værdier, det danske samfund skal bygge på.
Socialdemokratiet støtter L 32.
Det er vigtigt, at Danmark også på udlændingeområdet fuldt og helt efterlever FN's Sikkerhedsråds resolution nr. 1373.
Det er vigtigt, at Danmark, selv om vi er et relativt lille land, vedkender os det store ansvar, vi har for at bidrage til kampen mod terrorismen, og ikke mindst er det vigtigt, at vi i denne kamp bevarer en nødvendig balance mellem demokratiets fundament, nemlig åbenheden og tolerancen, og så også evnen til at forsvare os mod dem, der netop vil udnytte åbenheden og tolerancen i terrorens tjeneste.
Med tilslutning til FN-resolutionen er Danmark forpligtet til at indrette sin lovgivning og administrative praksis herefter.
Socialdemokratiet støtter det, der er omtalt som fundamentet for bekæmpelsen af terrorismen, nemlig en markant styrkelse af samarbejdet mellem udlændingemyndighederne, Politiets Efterretningstjeneste og Forsvarets Efterretningstjeneste i sager vedrørende udlændinge.
For Socialdemokratiet ligger initiativet i forlængelse af FN-resolutionens opfordring til at sikre, at asylansøgere, inden de meddeles flygtningestatus, ikke har planlagt, fremmet eller deltaget i terrorhandlinger. Derudover indeholder lovforslaget en række nye muligheder for myndigheder til at udveksle oplysninger.
Ligeledes får integrationsministeren nye beføjelser, når ministeren nu efter indstilling fra justitsministeren skal vurdere, om en udlænding må anses for at være til fare for statens sikkerhed, samt at denne vurdering nu lægges til grund for udlændingemyndighedernes behandling af sager om meddelelse af eller inddragelse af opholdstilladelse eller også om eventuel udvisning.
Det er en ny model, og vi indrømmer, at det er en svær sag med meget, meget følsomme oplysninger.
Vi er enige i målet, men må også indrømme, at vi er parat til en gang til at diskutere, om metoden er den rigtige
Lovforslaget indeholder også forbedrede muligheder for at udvise udlændinge af hensyn til statens, samfundets og befolkningens sikkerhed og sundhed.
Derfor støtter Socialdemokratiet lovforslagets ændringer af udlændingelovens udelukkelsesgrunde med hensyn til at opnå opholdstilladelse og de øgede muligheder for at inddrage allerede meddelte opholdstilladelser til udlændinge, som har begået grove forbrydelser, herunder finansiering, planlægning eller direkte deltagelse i terrorhandling.
Det er også med henvisning til samme del af FN-resolutionen, altså om potentiel misbrug af flygtningestatus, at Socialdemokratiet støtter styrkelsen af udlændingelovens muligheder for udsendelse, udlændingemyndighedernes bedre mulighed for opfølgning af udsendelse af udlændinge og politiets nye muligheder for at iværksætte meldepligt for udlændinge.
Socialdemokratiet støtter disse ændringer, men vi vil samtidig også gerne fremhæve integrationsministerens svar til Folketingets Retsudvalg af 11. januar 2002, hvor ministeren netop i spørgsmålet om udsendelse skriver, at udsendelse vil som i dag fortsat kun ske til sikre tredjelande, det vil sige lande, hvor der ikke er risiko for forfølgelse af de grunde, der er nævnt i flygtningekonventionen, og hvor der er beskyttelse mod videresendelse til et land, hvor der er en sådan risiko, ligesom vi selvfølgelig også forventer, at integrationsministerens udtalte respekt for øvrige internationale konventioner også er gældende her. Socialdemokratiet finder det som sagt vigtigt, at vi støtter op om FN's sikkerhedsrådsresolution, og at vi vedkender os det store ansvar, vi har for at bidrage til kampen mod terrorismen.
Af de grunde, selv om vi ved, det er en svær sag, vælger Socialdemokratiet derfor at støtte lovforslaget.